《游虎丘》
元代·郭麟孙

海峰何从来？平地涌高岭。
去城不七里，幻此幽绝境。
芳游坐迟暮，无物惜余景。
树暗云岩深，花落春寺静。
野草时有香，风絮淡无影。
山行纷游人，金翠竞驰聘。
朝来有爽气，此意独谁领？我来极登览，妙灵应自省。
遥看青数尖，俯视绿万顷。
逃禅问点石，试茗汲憨井。
意行忘步滑，野坐怯衣冷。
聊为无事饮，颇觉清昼永。
藉草方醉眠，松风忽吹醒。

作者简介：元平江路人，字祥卿。博学工诗。为钱塘吏，调江东，归吴卒。有《祥卿集》。